Fordelt på 190 skoledager betyr det at det var 16 volds- og trusselhendelser på skoler i Oslo hver eneste dag i 2017. Hendelsene har rammet 1164 lærere.

Siden 2015 har det blitt mer enn tre ganger så mange registrerte volds- og trusselhendelser. Fra 2016 til 2017 økte antallet med 63 prosent.

Vold og trusler på grunnskoler i Oslo År Antall hendelser 2015 871 2016 1940 2017 3170 Kilde: Utdanningsetaten

Tallene er hentet fra Utdanningsetatens årsrapport og omhandler både vanlige og spesialskoler på grunnskolenivå.

– Det er alvorlig, sier Astrid Søgnen, direktør for Utdanningsetaten i Oslo kommune.

Astrid Søgnen, direktør for Utdanningsetaten i Oslo kommune. Foto: Christopher Sandøy-Isachsen / NRK

Rapporten forteller at det er mellom en og tre elever ved hver skole som står bak det meste av vold og trusler. De fleste hendelsene skjer med barn mellom 6-12 år.

– Mange av elevene i Oslo har spesielle bakgrunner; noen har flyktet fra konfliktområder, noen har foreldre som er i vanskelige situasjoner. Mange tar ut vanskelige følelser ved å utagere på skolen, sier Søgnen.

Nærmere virkeligheten

Ifølge Utdanningsetaten er det vanskelig å si om økningen skyldes flere faktiske hendelser eller om rapporteringen har blitt bedre. Marianne Krogh, grunnskolekontakt i Utdanningsforbundet Oslo, tror det er en kombinasjon.

Marianne Krogh, grunnskolekontakt i Utdanningsforbundet Oslo, er glad for at flere lærere nå rapporterer inn vold og trusler. Foto: Utdanningsforbundet

– Det er nok både bedre rapportering og en reell økning i antall hendelser. Flere elever er mer utagerende enn før, og vi hører om flere alvorlige hendelser.

Hun forteller at systemene for rapportering har blitt bedre og enklere.

– Tillitsvalgte sier at det har vært mye underrapportering i tidligere år, men vi har vært tydelige på at man må rapportere alle hendelser, uavhengig av alvorlighetsgrad, sier Krogh.

Laster kart, vennligst vent... For å se dette innholdet, må du aktivere JavaScript i nettleseren din. Her kan du se hvor mange volds- eller trusselhendelser som er registrert i ditt skoleområde.

Kan være stigmatiserende å stå fram

NRK har i flere dager forsøkt å komme i kontakt med Oslo-lærere som er utsatt for vold for å høre deres historier, men ingen vil stille opp. Ifølge både skoledirektør Søgnen og Utdanningsforbundet er det ennå forbundet med skam å stå fram som voldsoffer blant lærere.

– De tenker ofte at det er de som ikke strekker til. Men det er viktig at lærere er åpne og sier fra om hendelser. Da kan vi hjelpe dem, eleven og resten av skolen, sier Søgnen.

Krogh tror mange lærere bagatelliserer hendelser de har vært utsatt for, særlig på barneskolen.

– Å snakke om at man har vært utsatt for vold fra en første- eller andreklassing kan oppleves som stigmatiserende.

Les mer: Hovedverneombud hevder skoler pynter på sannheten for å kapre elever

Vold og trusler etter alvorlighetsgrad Alvorlighetsgrad 2015 2016 2017 Lite alvorlig 279 1039 1515 Alvorlig 425 674 1219 Svært alvorlig 167 227 436

– Uakseptabel situasjon

436 av hendelsene i 2017 ble kategorisert som «svært alvorlige». 1219 saker ble ansett som «alvorlige». Likevel ble bare 43 av sakene anmeldt til politiet.

Fire saker ble meldt til Arbeidstilsynet fordi de førte til «varig arbeidsudyktighet» for den ansatte.

Byråd for oppvekst og kunnskap i Oslo, Inga Marte Thorkildsen (SV), mener situasjonen er uakseptabel.

Skolebyråd Inga Marte Thorkildsen (SV) mener man nå få minne årsakene til volden for å kunne forebygge effektivt. Foto: Vidar Ruud / NTB scanpix

– At hovedtyngden av tilfellene knytter seg til 1–3 elever per skole tilsier at dette både kan og skal vi gjøre noe med. Nå må vi inn i dybden og finne ut av årsakene til volden. Skal vi lykkes, må barn og unge være våre viktigste samarbeidspartnere, mener byråden.

Spesialskoler og -grupper særlig utsatt

Over halvparten av hendelsene involverte ansatte i spesialskoler eller i spesialgrupper på både grunnskole og videregående nivå. Mange elever på disse skolene og i disse gruppene er spesielt krevende, og har problematisk atferd.

Geografisk sett skjer den største andelen av vold og trusler på skoler på Alna og Stovner. 493 av hendelsene har skjedd her.